section_heading: Životopis
paragraph_text: Vesna je rođena u Zagrebu 1947. godine kao kćer jedinica u braku Zdenke Reiser (sestra Nikole Reisera) i akademskog slikara Zlatka Price. Upisala je studij prava i filozofije koji ubrzo napušta za ljubav fotografiji. Godine 1970. na poziv klasika hrvatske umjetničke fotografije Toše Dapca počela je raditi u njegovom atelijeru kao član kolektiva. Bila je to jedinstvena škola za dvadestrogodišnju Vesnu. Iste godine mjesec dana radi u foto-laboratoriju u Stuttgartu. Godine 1971. radi u atelijeru vrsnog snimatelja i fotografa Frana Vodopivca. Godine 1973. održala je prvu samostalnu izložbu u zagrebačkom Studiju Galerije Forum čija je repriza bila iste godine u Samoborskom muzeju u Samoboru. Predstavila je trideset i osam fotografija pod nazivom "Staklari samoborski", koje su nastale 1972. godine.